7.2.2023
RO
Jurnalul Oficial al Uniunii Europene
C 47/115 Miercuri, 6 iulie 2022
90. este profund îngrijorat de situația socioeconomică din mai multe districte din sudul Serbiei; invită guvernul sârb să ancheteze toate acuzațiile privind utilizarea instrumentelor de asistență socială pentru a exercita presiuni asupra alegătorilor, în special asupra grupurilor vulnerabile și a membrilor minorității rome; invită guvernul sârb să răspundă provocărilor pe care le prezintă sărăcia și șomajul în aceste zone și în alte părți ale țării și să garanteze că politicile sociale și de ocupare a forței de muncă au resurse financiare și instituționale suficiente; 91. solicită Serbiei să își amelioreze capacitățile de a furniza statistici și de a efectua recensământul populației, respectând cele mai înalte standarde internaționale și implicând observatori independenți; 92. este profund îngrijorat de depopularea și emigrarea continuă a capitalului uman al Serbiei; salută inițiativele și abordările inovatoare ale guvernelor sârbe pentru a contracara aceste tendințe, inclusiv schimbările demografice, colaborând cu organizațiile internaționale printr-o serie de politici specifice în toate sectoarele pentru a răspunde amenințărilor demografice, deoarece declinul constant al populației rămâne o provocare-cheie pentru dezvoltarea economică; invită noul guvern să acorde mai multă atenție politicilor de tineret; remarcă faptul că sunt necesare eforturi suplimentare de dezvoltare economică și socială a regiunilor de frontieră pentru a preveni depopularea acestora; reamintește că programele pentru cooperare transfrontalieră IPA III ar putea fi utilizate în acest scop; 93. salută introducerea unor programe de sprijinire a întreprinderilor mici și mijlocii (IMM-uri), în special pentru reducerea costului îndatorării pentru IMM-uri; invită Serbia să soluționeze deficiențele rămase, inclusiv mediul de afaceri volatil și concurența neloială; salută implicarea Serbiei în procesul de integrare a pieței regionale în Balcanii de Vest, care, urmată de integrarea economică ulterioară pe piața unică a UE, va atrage investițiile necesare și va genera noi oportunități pentru cetățeni și comunitatea de afaceri; 94. își reiterează îngrijorarea cu privire la dependența tot mai mare a Serbiei de investițiile chineze și la amploarea împrumuturilor pe care Serbia va trebui să le ramburseze Chinei; îndeamnă autoritățile sârbe să îmbunătățească transparența și să întărească conformitatea juridică cu cerințele de evaluare a impactului asupra mediului în industriile foarte poluante pentru investițiile străine din China, Rusia și alte investiții străine nedemocratice care decurg din acordurile bilaterale privind cooperarea strategică; regretă furnizarea recentă a sistemelor de rachete din China în Serbia; 95. subliniază că țările din Balcanii de Vest trebuie situate în centrul inițiativei Global Gateway a UE și că trebuie să se ofere o alternativă de investiții transparentă și sustenabilă la investițiile și împrumuturile provenite din China și de la alte regimuri autoritariste; 96.
ia act de retragerea amendamentelor la Legea privind exproprierea și solicită o dezbatere publică mai amplă pe această temă; 97. salută îmbunătățirile în combaterea spălării banilor și a finanțării terorismului, dar solicită îmbunătățirea bilanțului anchetelor în cazurile de spălare a banilor; observă că infrastructura și construcțiile sunt surse semnificative de bani ilegali și încurajează Serbia să reducă la minimum riscul fluxurilor financiare ilicite în industria construcțiilor și să reducă evaziunea fiscală și corupția din sectorul infrastructurii; invită Serbia să se asigure că recomandările Grupului de Acțiune Financiară Internațională (GAFI) sunt utilizate cu bună-credință; 98. își exprimă îngrijorarea față de lipsa de progrese în cazul „Lista”, care constituie o violare a cadrului juridic din partea autorităților statului pentru a ataca anumite OSC și media care critică politicile guvernului; reamintește apelul adresat Administrației sârbe pentru prevenirea spălării banilor din cadrul Ministerului de Finanțe sârb de a investiga integral aceste aspecte; 99. reamintește condiționalitatea finanțării în cadrul IPA III și al planului economic și de investiții pentru Balcanii de Vest (PEI); recunoaște importanța IPA III și a PEI în sprijinirea procesului de reformă, a tranziției verzi, a conectivității sustenabile, a capitalului uman, a competitivității și a creșterii favorabile incluziunii, precum și în consolidarea cooperării regionale și transfrontaliere;
Mediul, energia și transporturile 100.
salută măsurile concrete adoptate pentru eliminarea treptată a centralelor electrice pe bază de cărbune; își exprimă îngrijorarea că, în ciuda provocărilor climatice și de mediu din prezent, Serbia încă investește într-o nouă centrală electrică pe bază de cărbune; îndeamnă autoritățile să adopte un plan național integrat privind energia și clima, coerent cu obiectivul Pactului verde european de reducere la zero a emisiilor pentru 2050 și cu Agenda verde pentru Balcanii de Vest;